مسلم ممالک اپنے فیصلوں پر عمل درآمد کرانے میں ناکام رہے: ایردوان 
ترکی کے صدر رجب طیب ایردوان نے اسلامی ممالک کی تنظیم او آئی سی کا نام لیے بغیر اسے تنقید کا نشانہ بناتے ہوئے کہا کہ مسلمان ممالک دنیا کو یہ تک نہ کہہ سکے کہ فرقہ واریت کے نام پر تقسیم کرنا بند کرو۔ 
ویب ڈیسک — کانفرنس کے افتتاحی اجلاس سے خطاب کرتے ہوئے ترکی کے صدر رجب طیب ایردوان نے کہا کہ "ہم یہاں اس لیے جمع ہوئے ہیں تاکہ اسلامو فوبیا، مسلمان ملکوں کے تنازعات، فرقہ ورانہ اور ںسلی بنیادوں پر ہونے والے جھگڑوں کا سدباب کر سکیں۔ " اُن کا کہنا تھا کہ "ہم فلسطین کا تنازع حل نہیں کرا سکے، ہم اپنے وسائل کا استحصال نہیں روک سکے۔ ہم یہ نہیں کہہ سکے کہ فرقہ واریت کے نام پر مسلمان ممالک کی تقسیم روکو۔" ایردوان نے او آئی سی کا نام لیے بغیر کہا کہ "مسلم امہ کا سب سے بڑا مسئلہ یہ ہے کہ جو پلیٹ فارمز اسلامی ممالک کو جوڑتے ہیں وہ اپنے فیصلوں پر عمل درآمد نہیں کرا سکے۔ " ترکی کے صدر ایردوان اور ملائیشیا کے وزیرِ اعظم مہاتیر محمد او آئی سی کے فیصلوں پر عمل درآمد نہ ہونے اور اس کے غیر فعال ہونے سے متعلق وقتاً فوقتاً تحفظات کا اظہار کرتے رہے ہیں۔ مہاتیر محمد نے اس تاثر کو رد کیا کہ کوالا لمپور سمٹ کا مقصد امتیاز برتنا یا کسی ملک کو تنہا کرنا ہے۔ کانفرنس کی میزبانی کرنے والے ملک کے وزیرِ اعظم نے بھی خطاب کیا۔ اس موقع پر ان کا کہنا تھا کہ کانفرنس کا مقصد مسلم اُمہ کو درپیش عالمی چیلنجز، اسلامی تہذیب کے زوال، مسلم ممالک میں طرز حکمرانی، اسلاموفوبیا اور مغرب میں اسلام سے متعلق پائی جانے والی غلط فہمیوں کا حل تلاش کرنا ہے۔ مہاتیر محمد نے کہا کہ اگر کانفرنس کے شرکا قابل عمل سفارشات مرتب کرنے میں کامیاب ہو گئے تو اسے اسلامی ملکوں کے بڑے پلیٹ فارمز پر بھی زیرِ غور لایا جائے گا۔ کانفرنس کے افتتاحی سیشن میں ترکی کے صدر رجب طیب ایردوان کے علاوہ ایران کے صدر حسن روحانی اور قطر کے امیر شیخ تمیم بن حمد آل ثانی نے بھی شرکت کی۔ خیال رہے کہ کانفرنس میں شرکت کے لیے ملائیشیا کے وزیرِ اعظم نے اسلامی ممالک کی تنظیم (او آئی سی) کے تمام 57 رکن ممالک کو شرکت کی دعوت دی تھی۔ تاہم، سعودی عرب کے بادشاہ سلمان بن عبدالعزیز سمیت متعدد ملکوں نے اس میں شرکت سے معذرت کر لی تھی۔ ماہرین سعودی عرب کے انکار کو مشرقِ وسطیٰ میں اسلامی ممالک کے دیرینہ اختلافات کا شاخسانہ قرار دیتے ہیں۔ تجزیہ کاروں کا کہنا ہے کہ سعودی عرب اور ایران کے تعلقات تو عرصہ دراز سے کشیدہ رہے ہیں۔ تاہم، حالیہ عرصے میں ترکی اور قطر کے ساتھ بھی اسلامی ممالک کی تنظیم (او آئی سی) کے سرخیل سمجھے جانے والے سعودی عرب کے تعلقات تناؤ کا شکار ہیں۔ بعض ماہرین کا یہ خیال ہے کہ سعودی عرب ملائیشیا کے وزیرِ اعظم کی جانب سے بلائی گئی اس کانفرنس کو او آئی سی کے متوازی ایک نئی تنظیم بنانے کی کوشش سمجھتا ہے۔ کانفرنس سے چند روز قبل پاکستان کے وزیرِ اعظم عمران خان نے بھی اس کانفرنس میں شرکت سے معذرت کر لی تھی۔